Nariadenie Komisie (ES) č. 1510/2000
z 12. júla 2000,
ktorým sa mení a dopĺňa príloha B nariadenia Rady (EHS) č. 1766/92 o spoločnej organizácii trhu s obilninami
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 1766/92 z 30. júna 1992 o spoločnej organizácii trhu s obilninami [1], naposledy zmenené a doplnené nariadením (ES) č. 1253/1999 [2] a najmä na jeho článok 13 (11),
keďže:
(1) článok 8 nariadenia Rady (ES) č. 3448/93 zo 6. decembra 1993, ktorým sa ustanovujú obchodné dohody uplatniteľné na určité tovary, ktoré vznikli spracovaním poľnohospodárskych výrobkov [3], naposledy zmeneného a doplneného nariadením Komisie (ES) č. 2491/98 [4], stanovuje, že pri vývoze tovarov môžu použité poľnohospodárske výrobky oprávňovať na náhrady stanovené na základe nariadení o spoločnej organizácii trhu v príslušných sektoroch;
(2) článok 13 nariadenia (EHS) č. 1766/92 stanovuje náhrady pre určité výrobky, na ktoré sa vzťahuje toto nariadenie, pokiaľ sú tieto vyvážané vo forme tovarov uvedených v prílohe B k tomuto nariadeniu;
(3) vzhľadom na záväzky spoločenstva podľa dohody Svetovej obchodnej organizácie (WTO) o poľnohospodárstve [5] a rozpočtové disponibility a vzhľadom na predpokladaný vývoj poľnohospodárskych cien v spoločenstve a cien na svetovom trhu a pri vývozoch poľnohospodárskych výrobkov vo forme tovarov, ktoré nie sú uvedené v prílohe I zmluvy, treba obmedziť možnosť poskytovania vývozných náhrad na poľnohospodárske výrobky vo forme tovarov, do ktorých môžu byť tieto začlenené;
(4) na základe uvedeného by sa mal zmeniť a doplniť zoznam tovarov uvedených v prílohe B k nariadeniu (EHS) č. 1766/92;
(5) opatrenia stanovené v tomto nariadení sú v súlade so stanoviskom Riadiaceho výboru pre obilniny,
PRIJALA TOTO NARIADENIE:
Článok 1
Príloha B k nariadeniu (EHS) č. 1766/92 sa nahrádza prílohou k tomuto nariadeniu.
Článok 2
Toto nariadenie nadobúda účinnosť deň po jeho uverejnení v Úradnom vestníku Európskych spoločenstiev.
Neplatí pre certifikáty náhrad vydané pred dátumom nadobudnutia účinnosti tohto nariadenia.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 12. júla 2000